РЕШЕНИЕ НА КОМИСИЯТА
от 21 януари 2008 година
за определяне на финансовото участие на Общността в разходите, направени от Германия в контекста на спешните мерки, предприети за борба с епизоотията от инфлуенца по птиците през 2003 г.
(нотифицирано под номер C(2008) 144)
(само текстът на немски език е автентичен)
(2008/67/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 3, параграф 3 и член 3а от него,
като има предвид, че:
(1)
Огнища на инфлуенца по птиците се появиха в Германия през 2003 г. Появата на това заболяване изложи на сериозен риск домашните животни в Общността.
(2)
С цел да се предотврати разпространяването на болестта и да се спомогне за възможно най-бързото ѝ ликвидиране, Общността следва да поеме част от приемливите разходи, направени от държавата-членка при предприемане на спешните мерки за борба с болестта, така както е предвидено в Решение 90/424/ЕИО.
(3)
Решение 2004/51/ЕО на Комисията от 23 декември 2003 г. относно финансово участие от страна на Общността в разходите, направени във връзка с ликвидирането на инфлуенцата по птиците в Германия през 2003 г. (2) предостави финансова помощ от страна на Общността на Германия за разходите, направени в контекста на спешните мерки, предприети за борба срещу тази епизоотия през 2003 г.
(4)
В съответствие с посоченото решение бе преведен първият транш от 135 000 EUR.
(5)
Съгласно посоченото решение остатъкът от общностното участие трябва да бъде определен въз основа на представеното от Германия на 25 февруари 2004 г. заявление, на документите, удостоверяващи посочените в заявлението разходи, и на резултатите от проверките, извършени на място от Комисията. Посочената в заявлението за участие в разходите от 2003 г. сума възлиза на 514 392,42 EUR, но финансовото участие на Общността не може да надвишава 50 % от приемливите разходи.
(6)
С оглед на тези съображения понастоящем следва да бъде определен общият размер на финансовото участие на Общността в разходите, направени с оглед на ликвидирането на епизоотията от инфлуенца по птиците в Германия през 2003 г.
(7)
Резултатите от проверките, осъществени от Комисията в съответствие с ветеринарните правила на Общността и с условията за предоставяне на финансова помощ от Общността, показват, че пълният размер на заявените разходи не може да бъде признат като приемлив.
(8)
Наблюденията на Комисията, както и използваният от нея метод за изчисляване на допустимите разходи бяха съобщени на Германия в писмо от 21 ноември 2007 г.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Пълният размер на предоставеното съгласно Решение 2004/51/ЕО финансово участие на Общността в разходите, направени с оглед на ликвидирането на епизоотията от инфлуенца по птиците в Германия през 2003 г., се определя на 239 196,53 EUR.
Тъй като в изпълнение на Решение 2004/51/ЕО първият транш в размер на 135 000 EUR вече е бил преведен, остатъкът от финансовото участие на Общността се определя на 104 196,53 EUR.
Член 2
Адресат на настоящото решение е Федерална република Германия.
Съставено в Брюксел на 21 януари 2008 година.